钦定古今图书集成/明伦汇编/官常典/第761卷 > 夏允彝〈子完淳 兄之旭〉 徐孚远
## 钦定古今图书集成/明伦汇编/官常典/第761卷 > 夏允彝〈子完淳 兄之旭〉 徐孚远

按《明外史》本传：“允彝，字彝仲，松江华亭人。弱冠举于
乡，好古博学，工属文。是时东林方讲学苏州，高才生
张溥、杨廷枢等慕之，结文会名曰‘复社。允彝与同邑
陈子龙、何刚、徐孚远、王光承辈亦结几社相应和，名
重海内。崇祯十年，与子龙同举进士，授长乐知县，善
决疑狱，他郡邑不能决者，上官多下长乐。居五年，邑’”
大治。吏部尚书郑三俊举天下廉能知县七人，以允
彝为首。帝召见大臣方岳贡等，方称其贤，将特擢。会
丁母忧，未及用。“北都变”闻，恸哭累日。毁家倡义，走谒
尚书史可法，与谋兴复。闻福王已立，乃还。其年五月
擢吏部考功司主事。疏请终制，不赴。及马士英、阮大
铖乱政，重允彝名，屡为好辞招之，拒不应。服既除，犹
不起。御史徐复阳者，故“逆案”中人，至是复官，希要人
指劾允彝及其同官文德翼居丧授职为非制，以两
人皆东林也。两人实未尝赴官，无可罪。吏部尚书张
捷遽议贬秩调用，时论为不平。未几，南都失，徬徨山
泽间，欲有所为。闻友人徐石麒、侯峒曾、黄淳耀、徐汧
等皆死，乃以八月中赋绝命词，自投深渊以死。允彝
学务经世，历朝制度暨昭代典章，无所不谙习。独处
一室，志常在天下。名既高，四方人士争走其门，书问
往来，酬答无暇晷。好奖励后进，有片善称之不容口，
多因以成材。与子龙齐名，晚节亦略相似，人谓白首
同所归云。子完淳，字存古，生有异禀，七岁能诗文，年
十三，拟庾信作《大哀赋》，文采宏逸。允彝死后二岁，以
子龙狱词连及，亦逮下吏；谈笑自如。作乐府数十阕。
临刑神色不变，年甫十八。兄之旭，字元初，以诸生贡
于廷，有声。南都失，欲与允彝俱死；允彝托以妻子，乃
不果。自此不入城市，亦以子龙故，作绝命词，从容谒
文庙，自缢，复圣位旁。孚远字闇公，举崇祯十五年乡
试。松江破，遁入海，死于岛中。